पश्चिम बंगाल के राज्यपाल अगले हफ्ते जाएंगे लालगढ़  
कानून-व्यवस्था की स्थिति को लेकर सक्रियता दिखाते हुए एमके नारायणन अगले हफ्ते लालगढ़ के नेतई गांव जाएंगे, जहां 7 लोगों की हत्या कर दी गई थी।
पश्चिम बंगाल में कानून-व्यवस्था की स्थिति को लेकर सक्रियता दिखाते हुए राज्यपाल एमके नारायणन संभवत: अगले हफ्ते लालगढ़ क्षेत्र के नेतई गांव जाएंगे, जहां हाल ही में सात ग्रामीणों की हत्या कर दी गई थी। राजभवन के एक सूत्र ने बताया कि राज्यपाल के 19 जनवरी को गांव जाने की संभावना है। उनकी यात्रा के कार्यक्रम की तैयारी की जा रही है।  नारायणन ने राज्य में राजनीतिक हिंसा से पैदा स्थिति की गुरुवार को शीर्ष प्रशासनिक अधिकारियों के साथ राजभवन में समीक्षा की। उन्होंने मुख्य सचिव समर घोष, गृह सचिव जीडी गौतम और पुलिस महानिदेशक एन मुखर्जी को तलब किया और राज्य सरकार से कानून-व्यवस्था की स्थिति पर ध्यान देने को कहा।  संवाददाताओं द्वारा स्थिति को लेकर प्रतिक्रिया मांगे जाने पर राज्यपाल कई बार कह चुके हैं, यह समय चीजों पर चर्चा करने का नहीं है, सही ढंग से काम करने का है। उनके पूर्ववर्ती गोपाल कृष्ण गांधी ने भी 2007 में तनावग्रस्त नंदीग्राम का दौरा किया था और उस समय कानून-व्यवस्था की बिगड़ती स्थिति पर चिंता व्यक्त की थी।